煨芋
作者：釋紹曇
朝代：宋

paragraphs: 山房不識春風面，地爐宿火煨紅軟。
寒涕垂頤午夢醒，饑腸殷殷晴雷轉。
霜猿剝啄啟巖扉，漏泄天香入翠微。
霧幕烟籠收不得，等閑勾引白雲歸。
破藤床上生涯足，和土和灰擘柔玉。
放憨一飽萬緣空，口唱山歌手捫腹。
可中真味與誰論，脯麟膾鳳徒腥羶。
向使懶殘知有此，肯把虛名眩天子。